XLVI.  Parthenonem Hervordensem tuendum suscipit et ejus privilegia ac bona confirmat.   (Sutrii, Maii 17.) [SCHATEN,  Annal. Paderb.,  I, 801.]
Author: Adrianus IV

ADRIANUS episcopus, servus servorum Dei, dilectis in Christo filiabus Judithae abbatissae Hervordensis monasterii, ejusque sororibus tam praesentibus quam futuris, canonicam vitam professis, in perpetuum.

Piae postulatio voluntatis effectu debet prosequente compleri, quatenus et devotionis sinceritas laudabiliter enitescat, et utilitas postulata vires indubitanter assumat. Eapropter, dilecta in Christo filia Judith abbatissa, devotionem quam erga sedem apostolicam geris diligentius attendentes, dignitatem antecessoribus tuis per nostrorum praedecessorum Romanorum pontificum privilegia traditam, nos quoque, praestante Deo, inconvulsam volumus conservari, et praefatum monasterium in quo divino mancipatae estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis et his quae post vos successerint, et illibata permaneant. Sancimus quoque ut ipsum monasterium nulli omnino personae in beneficium quibuslibet occasionibus aliquando concedatur, sed semper sub protectione Romanorum pontificum atque imperatorum vel regum defensione permaneat. Praeterea constituimus ut infra ambitum muri memorati Herevordensis monasterii nemo clericorum vel laicorum jure proprietatis vel beneficii mansionem aliquam ullo tempore habeat, sed totus ipsius loci ambitus abbatissae, sororum et aliarum religiosarum personarum usibus et habitationibus pateat. Prohibemus autem ut in eodem monasterio nulli episcoporum praeter Romanum pontificem liceat quamlibet jurisdictionem habere, ita ut nisi ab abbatissa ejusdem monasterii fuerit invitatus, nec missarum solemnia celebrare praesumat. Ut igitur haec omnia plenum in posterum robur obtineant, sicut in authenticis praedecessorum nostrorum privilegiis continentur, tam vobis quam his quae post vos successerint, ea favoris nostri auctoritate firmamus. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur earum, pro quarum gubernatione concessa sunt, usibus omnimodis profutura, salva sedis apostolicae auctoritate, et dioecesani canonica justitia. Si qua igitur, etc. Ego Adrianus catholicae Ecclesiae episcopus. Ego Hubaldus presbyter cardinalis tit. S. Praxedis. Ego Manfredus presbyter cardinalis tit. Sanctae Savinae. Ego Julius presbyter cardinalis tit. S. Marcelli. Ego Octavianus presbyter cardinalis tit. S. Ceciliae. Ego Joannes presbyter cardinalis tit. SS. Sylvestri et Martini. Ego Guido diaconus cardinalis S. Mariae in Porticu. Ego Joannes diaconus cardinalis SS. Sergii et Bacchi. Ego Gerardus diaconus cardinalis S. Mariae in Via Lata. Ego Odo diaconus cardinalis S. Nicolai in Carcere Tulliano. Data Sutrii per manum Rolandi, sanctae Romanae Ecclesiae presbyteri cardinalis et cancellarii, XVI Kalend. Junii, indictione III, Incarnationis Dominicae anno 1154, pontificatus vero domni Adriani papae IV, anno primo.